**คณะสัตวแพทยศาสตร์ มข. จัดโครงการนำเสนอผลการฝึกงานภายใต้ความร่วมมือกับสถาบันสัตวแพทย์ ณ ต่างประเทศ (MOU) ประจำปีการศึกษา 2561**

เมื่อวันพฤหัสบดีที่ 1 พฤศจิกายน 2561 ที่ผ่านมา คณะสัตวแพทยศาสตร์ มหาวิทยาลัยขอนแก่น โดย **นายสิทธิพร กาบบัวลอย** หัวหน้าภารกิจด้านวิเทศสัมพันธ์ งานวิจัยและบริการการศึกษา กองบริหารงานคณะ ได้จัด**โครงการนำเสนอผลการฝึกงานภายใต้ความร่วมมือกับสถาบันสัตวแพทย์ ณ ต่างประเทศ (MOU)** ประจำปีการศึกษา 2561ขึ้น ณ ห้องอาชาไนย ชั้น 5 อาคารพิเชฎฐ์ เหลืองทองคำ คณะสัตวแพทยศาสตร์ โดยในช่วงหลายปีที่ผ่านมา ทางคณะได้สนับสนุน ส่งเสริม ให้นักศึกษาได้มีโอกาสศึกษาดูงาน ฝึกปฏิบัติงาน เพิ่มทักษะวิชาชีพการสัตวแพทย์ เพื่อก้าวสู่ความเป็นสากลและสามารถแข่งขันกับต่างประเทศ ณ สถาบันต่างประเทศอย่างต่อเนื่องเป็นประจำทุกปี กอปรกับทางคณะยังได้ทำข้อตกลงความร่วมมือทางวิชาการกับสถาบันการศึกษาของต่างประเทศเพื่อแลกเปลี่ยนนักศึกษาดูงานและฝึกปฏิบัติงานระหว่างสถาบัน ซึ่งในปีการศึกษา 2561 คณะได้จัดส่งนักศึกษาชั้นปีที่ 5 เดินทางไปฝึกปฏิบัติงานวิชาชีพ ณ สถาบันต่างประเทศต่างๆ ภายใต้โครงการแลกเปลี่ยนนักศึกษาดูงานและฝึกปฏิบัติงาน ณ ต่างประเทศ จำนวนทั้งสิ้น 18 คน ได้แก่

1. College of Animal Science and Technology, Southwest University ประเทศสาธารณรัฐประชาชนจีน จำนวน 5 คน

2. National Chun Hsing University ประเทศไต้หวัน จำนวน 4 คน

3. Airlangga University ประเทศอินโดนีเซีย จำนวน 2 คน

4. Nippon Veterinary and Life Science University ประเทศญี่ปุ่น จำนวน 4 คน

5. Rakuno Gakuen University ประเทศญี่ปุ่น จำนวน 3 คน

ซึ่งวัตถุประสงค์หลักในการจัดโครงนี้เพื่อให้นักศึกษาที่ผ่านโครงการแลกเปลี่ยน ณ ต่างประเทศ ได้นำเสนอผลงานฝึกปฏิบัติงาน รวมทั้งการใช้ชีวิตประจำวันในต่างประเทศ ประสบการณ์ด้านต่างๆทั้งด้านวิชาการ การการท่องเที่ยวรวมถึงกิจกรรมอื่นๆที่เกี่ยวข้อง ให้ผู้บริหาร คณาจารย์และนักศึกษาที่สนใจได้มีข้อมูลและซักถามถึงประเด็นต่างๆ โดยโครงการดังกล่าว ได้รับเกียรติจาก **รศ.น.สพ.ดร.ชูชาติ กมลเลิศ** คณบดี กล่าวเปิดโครงการพร้อมกล่าวถึงที่มาของโครงการแลกเปลี่ยนฯ นอกจากนั้น ยังมีผู้บริหาร บุคลากร และนักศึกษาชั้นปีที่ 3-5 ให้ความสนใจเข้ารับฟังการนำเสนอเป็นจำนวนมากซึ่งทางคณะหวังเป็นอย่างยิ่งว่านักศึกษาที่เข้าร่วมโครงการ จะได้รับข้อมูลที่เป็นประโยชน์ เพื่อประกอบการตัดสินใจเข้าร่วมโครงการแลกเปลี่ยนนักศึกษา ณ ต่างประเทศ ในปีต่อๆ ไป